《赠孙雷师祈雨有应》
元代·张昱

天人本无二，万物备吾身。一诚苟无妄，呼吸皆鬼神。

南邦五六月，熯阳如火燉。法师念民食，升坛肆怒嗔。

符召五雷伏，龙起三江滨。风云随指顾，沛泽来逡巡。

岂惟盈沟浍，更且溢河津。道路接歌颂，田家具仓囷。

茫茫大钧内，造化岂不仁？安得法师辈，飞行遍八垠。

以兹云霓心，慰彼大旱民。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。